**PROTOKOLL FRA MØTE I NØTTERØY MENIGHETSRÅD**

## Onsdag 11/5 -2016 kl.19.00 – 21.30

## Borgheim menighetssenter

Tilstede: Tomas Collin, Eva Gilje, Anne Aashamar, Aud Bjugstad Reppen, Trond Øyvind Kristiansen, Anne Norheim Rød, Anett Sudland Kristiansen, Ellen Elisabeth Wisløff,

Meldt forfall: Irene Lindhjem Grytnes, Kristian Torød Flakstad, Stine-Marie Antun, Iselin Skagen, Sokneprest Inger Bækken

**Sak 25/2016 Godkjenning av innkalling og protokoll fra 9/3 -16 og 30/3-16**

Innkalling og protokoller fra 9/3-16 og 30/3-16 godkjent

**Sak 22/2016 Justering av kirkemusikalsk plan og opprettelse av nytt utvalg.**

**Bakgrunn og opplysninger:**

Det vises til notat og orientering sendt i innkalling til møtet 30/3-16, og eget notat sendt som tillegg til 11/5-16.

Det er et ønske om å opprette et nytt KMU. I drøftingen i felles møte med menighetsrådene ble det gitt klarsignal til å utarbeide mandat for utvalget. Dersom utvalget opprettes, må Lokal plan for kirkemusikk justeres slik at de nye rutinene blir beskrevet. De enkelte menighetsrådene skal fortsatt ha ansvar for planlegging og gjennomføring av konsertvirksomheten i sine kirker. De er økonomisk ansvarlige innenfor egne budsjett. De må selv stille underskudds garanti dersom det er ønskelig.

**Vedtak:**

1. Det opprettes et nytt utvalg (KMU) for å koordinere kirkekonsertvirksomheten i kirkene på Nøtterøy.
2. Utvalget får følgende mandat og oppgaver (se under).
3. Lokal plan for kirkemusikk justeres slik at de nye rutinene og mandat for KMU kommer inn i planen.
4. Justert lokal plan for kirkemusikk godkjennes.

**Mandat for kirkemusikalsk utvalg for menighetene på Nøtterøy**

**§1. Utvalgets sammensetning**

Kirkemusikalsk utvalg for menighetene på Nøtterøy består av 1 representant for hvert av menighetenes konsertutvalg, kantorkontakt og (1 eller 2) representanter fra korskolen (leder og eller styrerepresentant).

**§ 2. Mandat og arbeidsområder**

* Utvalget skal være et samarbeidsorgan for konsertutvalgene, kantorene og korskolen.
* Utvalget drøfter forslag til planer og aktiviteter som kommer som henvendelser fra konsertutvalgene, korskolen, eksterne aktører og kantorene.
* Utvalget koordinerer konsertvirksomheten i kirkene på Nøtterøy.
* Utvalget søker ekstern finansiering til prosjekter. Korskolen viderefører sine søknadsrutiner. Søknadene samordnes i den grad det er naturlig og mulig.
* Utvalget disponerer KMU fondet, og kan tildele midler til prosjekter.
* Utvalget utarbeider brosjyre og kommer med forslag til markedsføring av konsertvirksomheten hvert semester.
* Utvalget utarbeider mal for budsjett, kontrakter med aktører, honorarer og samarbeidsrutiner med kirkekontoret.

**§3 Kantorkontaktens oppgave**

Kantorkontakt kaller inn til møtene og er utvalgets sekretær.

Det føres referat fra møtene som sendes leder av menighetsrådene med kopi til kirkeverge, regnskapskontor til orientering.

Kantorkontakt søker om eksterne midler etter vedtatte planer.

**§4 Møter**

* Utvalget møtes minimum to ganger pr. semester, for å dele ideer, utarbeide forslag til planer, formidle forslagene til menighetsrådene og utarbeide brosjyre når programmet er endelig vedtatt av menighetsrådene.
* Utvalget innkalles etter oppsatt møteplan med normalt 7 dagers skriftlig varsel. Saksliste skal foreligge ved innkalling, saksdokumenter kan distribueres i møtet.
* Utvalget innkaller til utvidet samarbeidsmøte med alle medlemmene i konsertutvalgene, kantorene og representanter for korskolen en gang pr år for å drøfte konsertvirksomheten i kirkene.
* Utvalget kan invitere andre det er ønskelig å rådføre seg med.
* Utvalgets møter holdes normalt for åpne dører.

**Justering av Lokal plan for kirkemusikk**

Kirkemusikalsk utvalg og mandatet tas inn i planen. Planen redigeres slik at de nye rutinene kommer fram.

**KIRKEMUSIKK I KONSERTER**

**Tiltak:**

Punkt 3: **Konsertutvalge**t utarbeider forslag til konserter i kirken, forslaget drøftes i KMU og legges fram for menighetsrådet til endelig godkjenning. Planene vedtas 1. juni og 1.desember.

Punkt 6: Kirkemusikalsk utvalg setter opp forslag til budsjett og søker om eksterne midler til konsertene.

Punkt 8 og 9 samordnes til: Kirkemusikalsk utvalg innkaller konsertutvalgene, kantorene og representanter for korskolen til møter for å drøfte konsertvirksomheten i kirkene en gang pr år.

**Nye punkt:**

Kirkemusikalsk utvalg (KMU) skal bidra til å koordinere konsertvirksomheten i kirkene på Nøtterøy. Det er utarbeidet eget mandat for utvalget. Mandatet innarbeides i planen.

Menighetsrådene vedtar sine egne planer for konsertvirksomheten. De har ansvar for gjennomføring og finansiering av disse. Kirkekontoret fører endelig regnskap.

Skjema for rutiner for administrasjon av konsertvirksomheten justeres slik at det blir i samsvar med planen.

**Sak 23/2016 Delegasjonsreglement for AU**

**Bakgrunn for saken:**

**Menighetsrådet** diskuterte fullmakt til AU i sak 11/2015. Lederforum har i samarbeid med kirkevergen utarbeidet forslag til delegasjonsreglement.

**Vedtak:**Nøtterøy menighetsråd vedtar framlagte forslag til delegasjonsreglement for AU i Nøtterøy menighetsråd for valgperioden.

**Delegasjonsreglement for arbeidsutvalg (AU) i Nøtterøy menighetsråd** *Utvalget skal utføre sine oppgaver i henhold til bestemmelsene i Forvaltningsloven og Offentlighetsloven.*

1. **Valg og sammensetning**Arbeidsutvalget består av minst 3 medlemmer valgt av menighetsrådet.   
   Leder, nestleder og sokneprest i menighetsråd er faste medlemmer.
2. **Mandat**  
   Arbeidsutvalget er menighetsrådets utvalg etter Kirkelovens § 8.   
   Utvalget skal

* Forberede saker og legge frem forslag på vedtak til menighetsrådet
* **F**ølge opp og iverksette vedtak som er fattet av menighetsrådet
* Samt gis myndighet til beslutning i enkelte saker. Se punkt 3.

1. **Saker der utvalget har avgjørelsesmyndighet.**

* Endre offerlister i løpet av året
* Å foreta overføringer mellom budsjettets hovedposter forutsatt at budsjettbalansen ikke endres.
* Å disponere merinntekter (overføringsinntekter) innenfor aktuell budsjettpost
* Å disponere ubenyttede midler mot slutten av året, innenfor rammen av brutto utgifter.
* Avgjøre søknader om bruk / utleie av kirken

1. **Møter**

* Utvalget skal normalt ha møte i forkant av alle menighetsrådsmøter. For å ivareta framdrift og kontinuitet bør det utarbeides en årlig møteplan for utvalget.
* Utvalget innkalles med normalt 7 dagers skriftlig varsel. Saksliste skal foreligge ved innkalling men saksdokumenter kan distribueres i møtet.
* Utvalget kan innkalles på kort varsel ved behov for raske avgjørelser. Saker kan vedtas med digital godkjenning (e-post) dersom det er vanskelig å gjennomføre et fysisk møte.
* Utvalgets møter holdes normalt for åpne dører. Utvalget kan innkalle andre det er ønskelig å rådføre seg med.
* Utvalget er beslutningsdyktig når minst to av medlemmene er til stede. Avgjørelser treffes med alminnelig flertall.
* Det skal føres protokoll som legges frem på første påfølgende møte i menighetsrådet.

1. **Varighet**

Dette reglementet gjøres gjeldende fra 01.04.2016 og ut gjeldende menighetsrådsperiode.

**Sak 26/2016 Informasjon om arbeid med trosopplæring arbeid for barn og ungdom**

Innledning ved Ellen Haga.

Synspunkter som kom fram i samtalen:  
Barn på Nøtterøy har mange aktivitetstilbud både på øya og i byen. Kirkens trosopplæringstilbud må sees i denne sammenhengen. Korskolen rekrutterer mange i hele aldersspennet. Vi må glede oss over at det er akseptert blant unger og ungdom å høre til i kirken.

Det er mye bra arbeid i trosopplæringen. Rådet ønsker å peke på ansvaret vi har med å gi gode tilbud når det er så mange barn som blir døpt. Vi ønsker en sterkere satsing på tilbud med kontinuitet for de yngste barna. Det er fint at det satses på samarbeid med andre menigheter i prostiet for ungdomsgruppene.

**Sak 27/2016 Godkjenning av retningslinjer og budsjett for barne- og ungdomsutvalget.**

Det vises til tilsendte retningslinjer og forslag til budsjett for barne- og ungdomsutvalget.

**Vedtak:**

1. Retningslinjer for barne- og ungdomsutvalget godkjennes.
2. Budsjett for barne- og ungdomsutvalget godkjennes.

**Sak 28/2016 Søknad om ekstra tildeling av midler til trosopplæring.**

**Orientering i saken:**

Tunsberg bispedømme har mottatt utjevningsmidler i trosopplæringen, menighetene kan søke om å få del i noen av midlene. Ellen orienterer i saken.

**Vedtak:**

* Nøtterøy menighetsråd ønsker at det søkes om utjevningsmidler 2016 for å styrke barne- og ungdomsarbeidet for aldersgruppen 16-19.
* Det søkes om midler oppfølging av «De unge i kirken Events». Det er et opplegg for ungdom som har fullført ledertrening etter konfirmanttiden.
* Det sendes felles søknad for de tre menighetsrådene.

**Sak 29/16 Pilegrimsled i Vestfold**

**Orientering i saken**: Pilegrimsleden i Vestfold skal bli en del av St. Olavsveiene til Trondheim. Pilegrimsleden går forbi Veierland og Nøtterøy kirke. Jan Terje Kristoffersen har sendt spørsmål på vegne av Tunsberg bispedømmekontor.

**Nøtterøy menighetsråd vil foreslå at:**1) Anne N. Rød kan være kontaktperson for Nøtterøy kirke

Anne Aashamar kan være kontaktperson for Veierland kirke

2) Nøtterøy kirke kan være åpen veikirke. Den er åpen kl. 10.00 – 14.00 i skolens sommerferie.

3) Speidergrupper og «Turkameratene» kan forespørres om de kan hjelpe til med merking av leden.

**Sak 30/16 Regler for bruk av kirkene**

**Orientering i saken:** Det kommer til tider henvendelser til kirkekontoret med forespørsler om å gjennomføre gravferd i Nøtterøy kirke uten medvirkning av prest og kirkens liturgi. Det finnes ingen nøytrale seremonirom som er velegnet der det er plass til mange på Nøtterøy. Mange føler en tilhørighet til Nøtterøy kirke selv om de ikke er medlem av kirken.

Nøtterøy menighetsråd svarte 20/6-2014 på en høringsuttalelse om regler for bruk av kirkebygg. Rådet uttalte seg om muligheten for å bruke Nøtterøy kirke til gravferd uten prestemedvirkning eller bruk av Den norske kirkes liturgi. Rådet ønsket at det skulle være mulig å åpne kirken for dette. Rådet fattet ikke noe vedtak i saken.

AU drøftet saken 28/4-16 og anbefalte at det nye menighetsrådet skulle behandle saken, de ønsket å legge fram følgende forslag til vedtak:

1) Nøtterøy menighetsråd ønsker å tillate bruk av Nøtterøy kirke til gravferd uten bruk av prest eller Den norske kirkes liturgier.

2) Følgende må ligge til grunn for bruk av kirken i slike tilfelle:

a) Pårørende må selv be om å få benytte kirken.

b) Symboler og kirkelig inventar skal stå slik de er i kirkerommet.

c) Pårørende skal være i dialog med menighetsråd, sogneprest og kantor for å avklare hva slags innslag og musikk som kan benyttes under seremonien.

d) De pårørende kan ikke overlate gjennomføringen og utforming av seremonien til annet livs-/trossamfunn.

e) Menighetsrådet orienterer biskopen i slike anledninger.

AU ba også om at det ble etterspurt resultat av behandlingen av spørreundersøkelsen.

Kirkerådet har gitt oss følgende opplysning: Kirkemøtet fattet fire vedtak om Regler for bruk av kirkebygg i 2015. Kirkemøtet har strammet inn praksis bruk av vigslede kirkebygg. Vigslede kirkebygg skal kun brukes til kristne gravferder.

Menighetsrådet kan låne ut kirken til andre enn medlemmer av Den norske kirke. §8 beskriver at vi kan låne den ut til dåp, vielser og gravferd til andre kristne trossamfunn som ikke skal forrettes av ordinert prest i Den norske kirke, men av pastor eller prest fra et annet kristent trossamfunn.

Ut fra dette kan menighetsrådet ikke vedta det opprinnelige forslaget. Rådet mener at det er behov for et oppklarende vedtak som også formidles til begravelsesbyrået.

**Vedtak:**1) Nøtterøy menighetsråd forholder seg til Regler for bruk av kirken vedtatt av Kirkemøtet 2015. «§4. Kirkerommet kan ikke brukes av ikke-kristne tros- og livssynssamfunn til utøvelse av deres tro eller religion.»

2) Nøtterøy kirke kan bare brukes til gravferd eller andre seremonier for medlemmer av den norske kirke og andre kristne trossamfunn.

3) Nøtterøy menighetsråd ber kirkevergen orientere begravelsesbyrået om regelverket.

**Sak17/2016 Mål og satsingsområder for Nøtterøy menighetsråd i valgperioden. Utsatt**

**Sak 31/16 Møteplan for høstsemesteret:**

Onsdag 31.august Møte i NMR

Onsdag 7. september Kurs for menighetsrådene om gudstjenesten.

Onsdag 12. oktober Møte i NMR

Onsdag 16.november Begeistringskveld for frivillige

Onsdag 23.november Møte i NMR

Onsdag 7.desember Møte i NMR

**Sak 32/2016 Orienteringer fra råd og utvalg:**

* AU: Utlån av kirken til teater Ibsen 17/11-16 til oppsetting av «Brand»
* Fellesrådet/ beretning fra revisor
* Færder kirkelige fellesnemd: Arbeidet godt i gang i forhold til prosjektbeskrivelse.
* Misjonsutvalget. Stand på fellesgudstjeneste Slottsfjellet 2. pinsedag.
* Diakoniutvalget. Gjennomgang retningslinjer ved kirkeasyl.
* Informasjonsutvalget: Behov for bladbud.
* Konsertutvalget: Sommerkonserten «Operagutta» 30.juni. Eva og Anett hjelper til med billettsalg. Trond og Ellen reserve.
* Estetikkutvalget: Anett ny leder, de setter i verk arbeid med anskaffelse /reparasjon av ny lilla messehagel. Det er ønskelig med en mann til i utvalget.
* Rehabilitering av kirken: Det legges ny kabel til strøm under Kirkeveien. Vil være ferdig 13/5. Veiene på kirkegården settes deretter i stand. Tomas har hatt møte med Kjell med spesielt fokus på utvendig nedgang til kjeller.

**Sak 33/16 Eventuelt**

1. Nøtterøy menighetsråd ønsker at det skal gis mulighet for bruk av både m. Cash og Vips ved ofring i Nøtterøy kirke.
2. Det bør settes opp skilt om hvor det er toaletter ved kirken, Ellen formidler dette.
3. Aud kjøper inn nye «teflonduker» til bruk ved kirkekaffene.
4. Neste møte sommeravslutning hos Anne R., Fjærholmveien 175.

Nøtterøy 14/5 -16

Ellen E. Wisløff

leder